कैश फॉर वोट : हिंदुस्तानी, सक्सेना की हिरासत बढ़ी  
अदालत ने नोट के बदले वोट घोटाला के संबंध में गिरफ्तार सुहैल हिंदुस्तानी और संजीव सक्सेना की न्यायिक हिरासत 18 अगस्त तक बढ़ा दी है।
दिल्ली की एक अदालत ने 2008 के बहुचर्चित नोट के बदले वोट घोटाला के संबंध में गिरफ्तार सुहैल हिंदुस्तानी और संजीव सक्सेना की न्यायिक हिरासत शुक्रवार को 18 अगस्त तक बढ़ा दी। न्यायिक हिरासत की अवधि समाप्त होने पर हिंदुस्तानी और सक्सेना को विशेष न्यायाधीश संगीता ढींगरा सहगल के समक्ष पेश किया गया।  दिल्ली पुलिस ने यह कहते हुए दोनों आरोपियों की न्यायिक हिरासत की अवधि बढ़ाने की अदालत से आग्रह किया कि मामले में जांच का काम अभी पूरा नहीं हुआ है। इस पर अदालत ने कहा कि दोनों आरोपियों को 18 अगस्त तक न्यायिक हिरासत में दिया जाता है।  हिंदुस्तानी की तरफ से पेश अधिवक्ता आनंद ने कहा कि मामले की प्राथमिकी की प्रति बचाव पक्ष के वकील को नहीं दिया गया है। बहरहाल, अदालत के निर्देश के बाद दिल्ली पुलिस ने बचाव पक्ष के वकील को प्राथमिकी की प्रति सौंप दी।